Article Import บุกหลังเวทีไปคุยกับ Mild High Club วงสุดย้วยที่ใคร ๆ ก็อยากดู Writer: Montipa Virojpan Share on Facebook Share on Twitter

Fungjaizine มีโอกาสจับพลัดจับผลูเข้าหลังเวทีไปคุยกับ Alex Bretting ฟรอนต์แมนแห่งคณะ Mild High Club ที่โชว์ของเขา ณ The Wall Live House ไทเป จะสนุกขนาดไหนเข้ามาอ่านได้เลย

อะไรทำให้คุณอินกับเพลงบาโร้กขนาดนี้

ไม่รู้เหมือนกันครับ ความชอบล้วน ๆ เลย มันมีเพลงของ The Beatles ชื่อ In My Life มันมีท่อนโซโล่ดนตรีบาโร้กที่ประทับใจผมมาก แล้วก็มีศิลปินชื่อ Steely Dan, Prefab Sprout หลัก ๆ คือผมสนใจแจ๊สน่ะครับ

คิดว่าเพลงของคุณต่างจากเพลงป๊อปอื่น ๆ ยังไง

ผมว่ามันไม่น่าจะต่างนะ มันมาจากไอเดียคล้าย ๆ กันแทบจะทั้งหมด แต่เป็นการรีไซเคิล คล้าย ๆ กับแนวคิด post modern ที่ว่าไม่มีอะไรที่เป็นออริจินัลน่ะครับ มันเหมือนเป็นงานคอลลาจ ตัดแปะสารพัดสิ่งที่ผมชอบฟัง หรือที่ผมรู้สึกว่าเข้าถึงได้มากที่สุด ณ ช่วงขณะนั้นลงไป

เป็นครั้งแรกที่มาเล่นที่ไทเป รู้สึกยังไงบ้าง

ดีมากครับ ได้นั่งแท็กซี่ไปร้องคาราโอเกะ มันยอดมาก

ได้ฟังเพลงจากวงไต้หวันบ้างหรือยัง ชอบไหม

ยังไม่ได้ฟังเลยครับ เดี๋ยวพรุ่งนี้เราจะไปเที่ยวในเมืองกันก็คิดว่าจะไปหาซีดีพวกนั้นมาฟัง

แล้วอย่างวง Sunset Rollercoaster ที่กำลังจะได้เล่นด้วยกันคืนนี้ล่ะ

ผมเพิ่งเคยได้ยินชื่อพวกเขาครับ ก็ตื่นเต้นมาก ๆ ที่จะได้ดูโชว์ในวันนี้

จาก Timeline สู่ Skiptracing สองอัลบั้มนี้แตกต่างกันมากน้อยขนาดไหน

ใน Timeline มีการอัดแบบ home studio เยอะกว่ามาก แล้วเหมือนเป็นการทดลองว่าจะอัดยังไงได้บ้าง ส่วน Skiptracing ผมได้ใช้หลายสิ่งหลายอย่างที่ร่ำเรียนมาจากวิทยาลัยดนตรี ได้ลองใช้การผสมผสานดนตรีที่ลงลึกยิ่งขึ้น เหมือนช่วงหลัง ๆ มานี้ผมพยายามทำให้งานออกมามีความซับซ้อน แต่ก็ยังฟังดูกลมกล่อมอยู่

ทำไมถึงไม่ชอบเล่าอะไรผ่านเพลงตรง ๆ

ไม่รู้สิครับ การเล่าออกมาเป็นเรื่องราวมันเจ๋งดีออก ผมชอบพวกเรื่องเล่า เหมือนได้สร้างเกร็ดเล็กเกร็ดน้อยขึ้นมา คิดคำแปลก ๆ มาใช้ในเพลง

อัลบั้มใหม่จะมาหรือยัง

กำลังปรุงอยู่ครับ จะมาแบบช้า ๆ ตอนนี้กำลังเดือดได้ที่ มันจะซับซ้อนกว่า จังหวะเร็ว เต้นได้มากกว่า มีองค์ประกอบของดนตรีบราซิล ตอนนี้ผมกำลังสนใจดนตรีจากฝั่งละติน หรือญี่ปุ่น ฝรั่งเศส แล้วก็อยากสร้างอะไรขึ้นมาเป็นแบบ AOR (album-oriented rock)

แล้วไปทำเพลงกับ King Gizzard & the Lizard Wizard ได้ยังไง

เหมือนเราไปทัวร์ด้วยกันในออสเตรเลียประมาณสองสัปดาห์ครึ่งหรือสามเนี่ยแหละ แล้วพวกเขามาถามว่าอยากทำเพลงด้วยกันไหม แล้วเราก็มีความสนใจหรือข้อมูลร่วมกันในหลาย ๆ อย่าง มันเป็นอะไรที่เจ๋งมากครับ

อะไรคือเรื่องที่ประหลาดที่สุดเกี่ยวกับเพลงของคุณที่เคยเกิดขึ้น

น่าจะเป็นเพลงที่เขียนขึ้นมาเกี่ยวกับการโดนจับข้อหาค้ายา แล้วเพลงนั้นได้แรงบันดาลใจมาจากพวกเพลงที่เขียนถึงการโดนจับข้อหาค้ายา มันเหมือนเป็นการเอาเรื่องมาทำซ้ำจนวนลูปแล้วสมบูรณ์ในตัวมัน ด้วยการฟังสองเพลง แล้ววิเคราะห์เนื้อหา กลั่นกรองมันออกมา แล้วหลังจากนั้นสองสัปดาห์เรื่องในเพลงก็เกิดขึ้นกับเพื่อนของผม กลายเป็นว่าเรื่องนี้มันวนกลับไปสู่ชีวิตจริงได้ไงไม่รู้

คิดว่าตัวเองเป็นพวกอินกับเรื่องจิตวิญญาณ ไหม

แน่นอนครับ ยิ่งผมโตขึ้นผมยิ่งมีความสงสัยในชีวิตมากขึ้นจากการโตมาแบบบ้านที่เป็นแคทอลิก แต่จริง ๆ แล้วผมค้นพบว่าตัวเองเป็นคนที่เข้าถึงเรื่องจิตวิญญาณ เป็นพวกเชื่อโชคลาง จากการที่เป็นคนชอบการสร้างสรรค์ของผม แต่ไม่ถึงขั้นเป็นพวกเคร่งศาสนานะ ผมเชื่อพวกพลังจักรวาลและดวงดาวมากกว่า เหมือนรู้สึกว่าตัวเองพยายามค้นหาบางสิ่งบางอย่างด้วยการลงลึกไปยังรูหนอน

จากวันแรกที่ทำเพลง คุณรู้สึกว่าตัวเองในตอนนั้นจนถึงตอนนี้เปลี่ยนไปยังไงบ้าง

ทุกชั่วขณะตื่นผมเหมือนได้รับข้อมูลและองค์ประกอบใหม่ ๆ ที่ช่วยเบิกหูของผม แล้วทำให้ผมสามารถทำงานได้ในแบบที่ไม่เคยทำมาก่อน ผมว่ายิ่งผมแก่ขึ้น ผมยิ่งจะเข้าใจว่าทำไมผมถึงต้องมาอยู่ที่จุดนี้และกำลังทำอะไรอยู่ แล้วก็สามารถที่จะถอดความ เรียนรู้ สิ่งต่าง ๆ บนโลกแล้วสังเคราะห์มันออกมาเป็นงานที่แปลกใหม่ คิดโครงสร้างเพลงที่ต่างออกไป ใส่ใจรายละเอียดความถี่ เสียงดังหรือค่อยในเพลง ผมรู้สึกว่าตัวเองลงลึกในเรื่องพวกนี้มากขึ้นครับ

Fungjaizine เล่มนี้พูดเรื่องยาเสพติดและความคิดสร้างสรรค์ เราอยากรู้ว่าคุณคิดกับมันยังไง ใช้มันในการสร้างงานหรือเปล่า

แน่นอนครับ (หัวเราะ) ตราบใดที่เราเสพอย่างพอดี มีความรับผิดชอบในการใช้มัน ตอนทำอัลบั้มนี้ผมก็ใช้ ก็ดีนะครับที่ได้เปิดประสบการณ์ทางความคิดและการรับรู้ ได้ก้าวออกไปในโลกที่เราไม่เคยพบเจอ แล้วก้าวกลับมา อย่าง LSD กับกัญชามันก็ต่างกันนิดหน่อยนะ ผมมาจากแคลิฟอร์เนียเลยมีใบอนุญาตทางการแพทย์ที่สามารถสูบกัญชาได้อย่างถูกกฎหมาย ผมก็เลยดูดมันทุกวันทั้งวันทั้งคืนเลย มันเจ๋งมาก LSD นี่มันจะพาคุณไปพบกับมุมมองใหม่ คุณจะเห็นและได้ยินอะไรที่ต่างออกไป ซึ่งก็เจ๋งเหมือนกัน

จะมีโอกาสมาเล่นที่ไทยไหม

อยากมาก ๆ ครับ จะมีใครชวนไปเล่นไหมนะ

ฝากอะไรถึงแฟนเพลงหน่อย

ผมรักพวกคุณครับ อยากเจอทุกคนที่เมืองไทยนะ อยากจะเรียนภาษาไทยเอาไว้ไปทักทายพวกคุณแล้ว ขอบคุณที่ฟังเพลงและชอบเพลงของพวกเราครับ รอฟังอัลบั้มใหม่กันด้วย